Mai mult de jumătate dintre cetățenii R. Moldova își doresc aderarea statului la Uniunea Europeană, iar o treime ar fi pentru unirea R. Moldova cu România, arată datele unui sondaj realizat în luna decembrie de Institutul de Marketing, Analiză, Sondaje și Investiții IMAS.

În cadrul sondajului, 1 090 de persoane au fost întrebate cum ar vota, dacă duminica viitoare ar avea loc referendumuri cu privire la aderarea R. Moldova la UE, aderarea R. Moldova la Uniunea Euroasiatică, aderarea la NATO sau unirea cu România.

Astfel, pentru aderarea la UE au declarat că ar vota 58% dintre respondenți, 27% ar fi împotrivă, iar 11% nu sunt deciși. Restul nu ar participa la un astfel de referendum sau nu au vrut să răspundă.

Bizar, dar aceeași respondenți au declarat că ar vota și pentru aderarea R. Moldova la Uniunea Euroasiatică. Jumătate susțin ideea, 33% sunt contra și 13% nu sunt deciși.

Pentru unirea R. Moldova cu România și-ar da votul 34% dintre respondenți, dar 54% au declarant că sunt împotrivă. Opt la sută nu știu încă cum ar proceda în cazul unui astfel de referendum.

Împotriva aderării R. Moldova la NATO s-au declarat 57% dintre respondenții sondajului, în timp ce 22% susțin ideea.

Același sondaj mai arată că 41% dintre moldoveni cred că este necesară colaborarea R. Moldova cu Federația Rusă, iar 37% susțin că este chiar un lucru bun. 19% dintre respondenți s-au declarant împotriva colaborării cu Moscova.

Sondajul „Barometrul socio-politic-Decembrie 2019” a fost realizat de compania IMAS în perioada 2-14 decembrie, pe un eșantion de 1090 persoane și are o marjă de eroare de trei la sută.